**Έκθεση της Κοινοβουλευτικής Επιτροπής Ενέργειας, Εμπορίου, Βιομηχανίας και Τουρισμού για την πρόταση νόμου «Ο περί Κοινωνικών Επιχειρήσεων (Τροποποιητικός) Νόμος του 2023»**

|  |  |
| --- | --- |
| **Παρόντες:** |  |
| Κυριάκος Χατζηγιάννης, πρόεδρος | Ανδρέας Πασιουρτίδης |
| Νίκος Σύκας | Μιχάλης Γιακουμή |
| Κώστας Κώστα | Σταύρος Παπαδούρης |

Η Κοινοβουλευτική Επιτροπή Ενέργειας, Εμπορίου, Βιομηχανίας και Τουρισμού μελέτησε την πιο πάνω πρόταση νόμου, η οποία κατατέθηκε στη Βουλή στις 28 Σεπτεμβρίου 2023 από τον κ. Κυριάκο Χατζηγιάννη, βουλευτή εκλογικής περιφέρειας Αμμοχώστου, σε τρεις συνεδρίες της, που πραγματοποιήθηκαν στις 17, 24 και την 31η Οκτωβρίου 2023.

Στο πλαίσιο των συνεδριάσεων της επιτροπής κλήθηκαν και παρευρέθηκαν εκπρόσωποι του Υπουργείου Ενέργειας, Εμπορίου και Βιομηχανίας, του Υπουργείου Οικονομικών, του Υπουργείου Εργασίας και Κοινωνικών Ασφαλίσεων, του Υπουργείου Υγείας, του Υφυπουργείου Κοινωνικής Πρόνοιας και του Τμήματος Κοινωνικής Ενσωμάτωσης Ατόμων με Αναπηρίες του ίδιου υφυπουργείου, ο Έφορος Υπηρεσίας Συνεργατικών Εταιρειών, εκπρόσωποι του Γενικού Λογιστηρίου, της Νομικής Υπηρεσίας της Δημοκρατίας, της Επιτροπής Προστασίας του Ανταγωνισμού, της Κυπριακής Συνομοσπονδίας Οργανώσεων Αναπήρων (ΚΥΣΟΑ), της Ομοσπονδίας Εργοδοτών και Βιομηχάνων (ΟΕΒ) και της Γενικής Συνομοσπονδίας Παγκύπριων Οργανώσεων Βιοτεχνών Επαγγελματιών Καταστηματαρχών (ΓΣ ΠΟΒΕΚ).

Οι εκπρόσωποι του Τμήματος Εφόρου Εταιρειών και Διανοητικής Ιδιοκτησίας του Υπουργείου Ενέργειας, Εμπορίου και Βιομηχανίας, της Γενικής Διεύθυνσης Ανάπτυξης του Υπουργείου Οικονομικών και του Κυπριακού Εμπορικού και Βιομηχανικού Επιμελητηρίου (ΚΕΒΕ), παρ’ όλο που κλήθηκαν, δεν εκπροσωπήθηκαν στις συνεδρίες της επιτροπής.

Σημειώνεται ότι η επιτροπή, για λόγους που προκύπτουν από τη σημασία και τους σκοπούς της προτεινόμενης νομοθετικής ρύθμισης, έκρινε σκόπιμη την κατά προτεραιότητα συζήτηση της πρότασης νόμου, σύμφωνα με τις πρόνοιες του Κανονισμού 40Α του Κανονισμού της Βουλής των Αντιπροσώπων. Ειδικότερα, για τη συζήτηση της πρότασης νόμου ολοκληρώθηκε η προβλεπόμενη διαδικασία συζήτησης όσον αφορά τα προνοούμενα στον Κανονισμό της Βουλής στάδια συζήτησης, αλλά για επίσπευση της διαδικασίας τα εν λόγω στάδια έχουν συμπτυχθεί.

Σκοπός του προτεινόμενου νόμου είναι η τροποποίηση του περί Κοινωνικών Επιχειρήσεων Νόμου, ώστε να προστεθούν σε αυτόν ορισμένες πρόνοιες οι οποίες κρίνονται αναγκαίες για την καλύτερη εφαρμογή του και οι οποίες αφορούν τα ακόλουθα:

1. Την εξουσία της αρμόδιας αρχής για έκδοση οδηγιών, κατευθυντήριων γραμμών, εντύπων και ερμηνευτικών εγκυκλίων για τη ρύθμιση θεμάτων αναφορικά με την εγγραφή κοινωνικής επιχείρησης στο Μητρώο Κοινωνικών Επιχειρήσεων.
2. Τη διαδικασία διενέργειας επιτόπιων ελέγχων από την αρμόδια αρχή, με σκοπό την εξακρίβωση της συμμόρφωσης της κοινωνικής επιχείρησης με την κείμενη νομοθεσία.
3. Τους σκοπούς των κοινωνικών επιχειρήσεων.
4. Τη διασφάλιση των όρων εργοδότησης και τη μεταχείριση των εργαζομένων στον εργασιακό χώρο με βάση τις ιδιαιτερότητες και τις ανάγκες τους.
5. Τη διαδικασία εκκαθάρισης, διάλυσης και διαγραφής της κοινωνικής επιχείρησης από το σχετικό μητρώο.
6. Την προσθήκη στο παράρτημα του εν λόγω νόμου και άλλων ευπαθών ομάδων και ειδικότερα των θυμάτων με βάση τον περί της Πρόληψης και της Καταπολέμησης της Βίας κατά των Γυναικών και της Ενδοοικογενειακής Βίας και περί Συναφών Θεμάτων Νόμο, καθώς και των ευπαθών ομάδων που αφορούν παιδιά και νεαρά πρόσωπα σύμφωνα με τον περί Απασχόλησης Παιδιών και Νεαρών Προσώπων Νόμο.

Το Υπουργείο Ενέργειας, Εμπορίου και Βιομηχανίας συμφώνησε με τις προτεινόμενες ρυθμίσεις, καθότι η ανάγκη προώθησής τους προέκυψε στο πλαίσιο συζήτησης ενώπιον της επιτροπής σχετικών κανονισμών με τίτλο «Οι περί Κοινωνικών Επιχειρήσεων Κανονισμοί του 2022». Ειδικότερα, το αρμόδιο υπουργείο στο πλαίσιο της πιο πάνω συζήτησης, με τη σύμφωνη γνώμη της Νομικής Υπηρεσίας της Δημοκρατίας, διέγραψε από τους εν λόγω κανονισμούς συγκεκριμένες πρόνοιες, κρίνοντας ότι αυτές πρέπει να ενσωματωθούν στις διατάξεις του υφιστάμενου νόμου, βάσει του οποίου εκδίδονται οι εν λόγω κανονισμοί.

Στο πλαίσιο της συζήτησης της πρότασης νόμου και της υποβολής εισηγήσεων από πλευράς των εμπλεκόμενων μερών ο εκπρόσωπος της ΚΥΣΟΑ εισηγήθηκε την προσθήκη πρόνοιας στο κείμενο της πρότασης νόμου, σύμφωνα με την οποία η εφαρμογή των όρων εργοδότησης και η μεταχείριση των εργαζομένων που ανήκουν στις ευπαθείς ομάδες πρέπει να γίνεται χωρίς διακρίσεις και σύμφωνα με τις διεθνείς συμβάσεις που έχει κυρώσει η Κυπριακή Δημοκρατία. Με την εισήγηση αυτή συμφώνησαν όλα τα εμπλεκόμενα μέρη και ως εκ τούτου η επιτροπή αποφάσισε να την ενσωματώσει στο κείμενο της πρότασης νόμου.

Υπό το φως των πιο πάνω, η Κοινοβουλευτική Επιτροπή Ενέργειας, Εμπορίου, Βιομηχανίας και Τουρισμού, αφού επέφερε στο κείμενο της πρότασης νόμου όλες τις αναγκαίες νομοτεχνικές βελτιώσεις και διορθώσεις, επιφυλάχθηκε να τοποθετηθεί επί των προνοιών της πρότασης νόμου κατά τη συζήτησή της στην ολομέλεια του σώματος.

31η Οκτωβρίου 2023

Αρ. Φακ.: 23.02.064.085-2023

ΜΙ/ΠΧ΄Ν/ΓΜ